## Pravilnik o visini naknade i oslobođenjima od plaćanja naknade za troškove postupka priznavanja inozemnih obrazovnih kvalifikacija i pojedinih njezinih dijelova o stečenom majstorskom zvanju i sadržaj

### NN 68/2008 (11.6.2008.), Pravilnik o visini naknade i oslobođenjima od plaćanja naknade za troškove postupka priznavanja inozemnih obrazovnih kvalifikacija i pojedinih njezinih dijelova o stečenom majstorskom zvanju i sadržaj

# MINISTARSTVO GOSPODARSTVA, RADA I PODUZETNIŠTVA

**2245**

Na temelju članka 54.b. Zakona o obrtu (»Narodne novine«, broj 77/93, 90/96,
102/98, 64/01, 71/01, 49/03 – pročišćeni tekst i 68/07), ministar gospodarstva,
rada i poduzetništva donosi

## PRAVILNIK

### O VISINI NAKNADE I OSLOBOĐENJIMA OD PLAĆANJA NAKNADE ZA TROŠKOVE POSTUPKA PRIZNAVANJA INOZEMNIH OBRAZOVNIH KVALIFIKACIJA I POJEDINIH NJEZINIH DIJELOVA O STEČENOM MAJSTORSKOM ZVANJU I SADRŽAJU I NAČINU VOĐENJA EVIDENCIJE O PROVEDENIM POSTUPCIMA PRIZNAVANJA

I. UVODNE ODREDBE

Članak 1.

Ovim pravilnikom određuje se visina naknade, način raspodjele naknade i
oslobođenja od plaćanja naknade za troškove postupka priznavanja inozemnih
kvalifikacija i pojedinih njezinih dijelova o stečenom majstorskom zvanju,
sadržaj i način vođenja evidencije i čuvanja dokumentacije o provedenim
postupcima priznavanja.

II. VISINA NAKNADE

Članak 2.

Visina naknade za troškove postupka priznavanja inozemne obrazovne kvalifikacije
o stečenom majstorskom zvanju iznosi 400,00 kuna (slovima: četiri stotine kuna),
a uplaćuje se u Državni proračun Republike Hrvatske na žiro-račun broj
1001005-1863000160 i pozivom na broj 65 7005-230-748.

Članak 3.

Visina naknade za troškove postupka priznavanja pojedinih dijelova inozemne
obrazovne kvalifikacije o stečenom majstorskom zvanju iznosi 200,00 kuna
(slovima: dvije stotine kuna), a uplaćuje se u Državni proračun Republike
Hrvatske žiro-račun broj 1001005-1863000160 i pozivom na broj 65 7005-230-748.

Članak 4.

Strani državljani i osobe bez državljanstva koji učine vjerojatnim pravni
interes za priznavanje inozemne kvalifikacije o stečenom majstorskom zvanju i
pojedinim njezinim dijelovima, uplaćuju nak­nadu za troškove postupka iz članka
2. i 3. ovog pravilnika u istom iznosu kao i hrvatski državljani.

Članak 5.

Ako Ministarstvo zaprimi zahtjev za priznavanje kvalifikacije ili zahtjev za
priznavanje pojedinih njezinih dijelova uz koji nije dostavljen dokaz da je
uplaćena naknada za troškove postupka ili ako naknada nije uplaćena u punom
iznosu, pismenim putem će pozvati podnositelja zahtjeva da dostavi dokaz o
plaćenoj naknadi, odnosno dokaz da je oslobođen plaćanja naknade, sukladno
članku 7. ovog pravilnika, u roku od 15 dana od dana dostave pisane obavijesti.
Rješenje o priznavanju inozemne obrazovne kvalifikacije o stečenom majstorskom
zvanju neće biti dostavljeno podnositelju zahtjeva prije nego što dostavi dokaz
o plaćenoj naknadi, odnosno dokaz da je oslobođen od plaćanja naknade.

III. NAČIN RASPODJELE NAKNADE

Članak 6.

Naknada sredstava za provođenje postupka vrednovanja inozemne obrazovne
kvalifikacije osigurat će se iz sredstava Ministarstva.
Iznos naknade iz stavka 1. ovog članka odlukom određuje Ministarstvo.

IV. OSLOBOĐENJA OD PLAĆANJA NAKNADE

Članak 7.

Od plaćanja naknade za troškove postupka iz članaka 2. i 3. ovog pravilnika
oslobođeni su:
1. djeca smrtno stradalog, zatočenog ili nestalog hrvatskog branitelja iz
Domovinskog rata;
2. hrvatski ratni vojni invalidi iz Domovinskog rata i djeca hrvatskih ratnih
vojnih invalida iz Domovinskog rata;
3. hrvatski branitelji;
4. dragovoljci i djeca dragovoljaca iz Domovinskog rata;
5. građani čiji dohodak, uključujući dohodak supružnika, u protekloj i tekućoj
godini ne prelazi iznos neoporezivog dohotka i koji nemaju značajnije imovine
(nekretnine, štednju, motorna vozila i plovila), čija ukupna vrijednost ne
prelazi 30.000,00 kuna;
6. izbjeglice i prognanici;
7. tražitelji azila i stranci u postupku priznavanja privremene zaštite.

Članak 8.

Osobe koje žele iskoristiti pravo na oslobođenje od plaćanja naknada za troškove
postupka iz članka 7. ovog pravilnika dužne su zahtjevu za priznavanje inozemne
visokoškolske kvalifikacije priložiti:
1. za oslobođenje iz točke 1.: presliku potvrde statusa koju izdaje nadležni
ured državne uprave po mjestu prebivališta, a to je služba za društvenu
djelatnost u svakoj županiji;
2. za oslobođenje iz točke 2.: presliku potvrde statusa izdaje nadležni ured
državne uprave po mjestu prebivališta, a to je služba za društvenu djelatnost u
svakoj županiji;
3. za oslobođenje iz točke 3.: presliku potvrde o statusu hrvatskog branitelja
koju izdaje Ministarstvo unutarnjih poslova (za pripadnike MUP-ovih postrojbi)
ili uredi za obranu Ministarstva obrane Republike Hrvatske po mjestu
prebivališta;
4. za oslobođenje iz točke 4.: presliku potvrde o statusu hrvatskog branitelja
koju izdaje Ministarstvo unutarnjih poslova (za pripadnike MUP-ovih postrojbi)
uredi za obranu Ministarstva obrane Republike Hrvatske po mjestu prebivališta;
za djecu – potvrdu statusa izdaje nadležni ured državne uprave po mjestu
prebivališta, a to je služba za društvenu djelatnost u svakoj županiji;
5. za oslobođenje iz točke 5.: presliku potvrde o imovinskom stanju koju izdaje
porezna uprava prema mjestu prebivališta;
6. za oslobođenje iz točke 6.: presliku potvrde da se nalaze u statusu
izbjeglice ili prognanika, ili izbjeglički karton. Ove dokumente izdaje Uprava
za prognanike, povratnike i izbjeglice u Ministarstvu regionalnog razvoja,
šumarstva i vodnoga gospodarstva.
7. za oslobođenje iz točke 7.: presliku iskaznice o statusu tražitelja azila
iskaznicu o statusu stranca u postupku priznavanja privremene zaštite. Ove
dokumente izdaje Ministarstvo unutarnjih poslova.

V. SADRŽAJ I NAČIN VOĐENJA EVIDENCIJE

Članak 9.

Evidencija o provedenim postupcima priznavanja sastoji se od:
– zahtjeva za priznavanje inozemne obrazovne kvalifikacije i
– zapisnika o provedenom postupku
– registra rješenja o priznatom majstorskom zvanju.

Članak 10.

Ministarstvo gospodarstva, rada i poduzetništva vodi evidenciju i čuva
dokumentaciju.
Registar rješenja o priznavanju majstorskog zvanja, zapisnici o provedenom
postupku priznavanja i preslike dokumenata na temelju kojih je doneseno rješenje
čuvaju se trajno.

Članak 11.

Sastavni dio ovog pravilnika je Zahtjev za priznavanje inozemne obrazovne
kvalifikacije i pojedinih njezinih dijelova o stečenom majstorskom zvanju.

VI. ZAVRŠNA ODREDBA

Članak 12.

Ovaj pravilnik stupa na snagu osmog dana od objave u »Narodnim novinama«.

Klasa: 011-01/08-01/44
Urbroj: 526-12-02-02/2-08-1
Zagreb, 5. svibnja 2008.

Potpredsjednik Vlade
Republike Hrvatske i ministar
gospodarstva, rada i poduzetništva
**Damir Polančec, dipl. ing.**, v. r.

![](dodatni/348279.gif)

Pravilnik, NN 68/2008-2245
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)